የአውሮፓ ኮሚሽን የኢትዮጵያን ዲጂታል ሪፎርም የሚያግዝ ስምምነት አደረገ
የአውሮፓ ኮሚሽን የኢትዮጵያን ዲጂታል ሪፎርም ያግዛል የተባለውን የሥራ ቅልጥፍና (Ease of Doing Business) ፕሮግራም ለመደገፍ፣ ከኢኖቬሽንና ቴክኖሎጂ ሚኒስቴር ጋር ስምምነት አደረገ፡፡ስምምነቱ የድሬዳዋና የባህር ዳር ከተሞችን በብሔራዊ ንግድ ፖርታል ውስጥ እንዲካተቱ የሚያግዝ ሲሆን፣ ይህም ከተሞቹ የመረጃና የመገናኛ ቴክኖሎጂዎችን በመጠቀምና መሠረታዊ የመንግሥት አገልግሎቶችን አውቶማቲክ በማድረግ፣ የአንድ መስኮት አገልግሎት እንዲሰጡ የሚያስችል ይሆናል፡፡የንግድ ሥርዓቱን ለማሻሻል፣ የግል ዘርፉን ዕድገት ማነቆዎች ለመፍታትና የሪፎርሙን ውጤት ለመለካት ያስችላል የተባለው የሥራ ቅልጥፍና ፕሮግራም የጠቅላይ ሚኒስትር ዓብይ አህመድ (ዶ/ር) የሪፎርም ፕሮግራም አንዱ አካል ነው፡፡ ይህንን ፕሮግራም ውጤታማ ለማድረግም የአውሮፓ ኮሚሽን የ1.2 ሚሊዮን ዩሮ ድጋፍ ለማድረግ ስምምነት ፈርሟል፡፡የፕሮራሙ ዋና ትኩረት ሚኒስቴሮችና የመንግሥት ተቋማት ለሚሰጧቸው አገልግሎቶች፣ መንግሥትና ተገልጋዮች መረጃ መቀበልና መላክ የሚያስችል የቴክኖሎጂ ሥርዓት እንዲኖራቸው መደገፍ ነው፡፡የኢኖቬሽንና ቴክኖሎጂ ሚኒስቴር የዲጂታል ትራንስፎርሜሽን ፕሮግራም ዋና  ዳይሬክተር አብዮት ባዩ (ዶ/ር) እንዳሉት፣ ድጋፉ ሚኒስቴሩ ለሥራ ቅልጥፍና የነደፈውን ፕሮግራም ለመምራትና ለመተግበር ያግዛል፡፡ ባህር ዳርና ድሬዳዋ ከተሞችንም የፖርታሉ አካል ለማድረግ ያስችላል ብለዋል፡፡እ.ኤ.አ. በ2019 የተሠራ የሥራ ቅልጥፍና ዳሰሳ ኢትዮጵያ ከ190 አገሮች በ159ኛ ደረጃ ላይ መሆኗን ያሳያል፡፡ የተጀመረው የሥራ ቅልጥፍና ፕሮግራምም ኢትዮጵያ እ.ኤ.አ. በ2021 ከአንድ መቶ አገሮች ተርታ ለመሠለፍ ለያዘችው ዕቅድ ስኬት አስተዋጽኦ ይኖረዋል ሲሉም አክለዋል፡፡ በአውሮፓ ኮሚሽን የኢኮኖሚና የመሠረተ ልማት ቡድን መሪ ሳኒ ዊሊያምስ በበኩላቸው፣ የሥራ ቅልጥፍና ሪፎርም ውጤት የሆነው ምቹ የንግድ አካባቢን መፍጠር፣ የግሉ ዘርፍ እንዲያድግ ቁልፍ ሚና እንደሚጫወት ገልጸው፣ ኮሚሽኑ ሪፎርሙን ለማገዝ የጀመረውን ድጋፍ አጠናክሮ እንደሚቀጥል ተናግረዋል፡፡ ለኢኖቬሽንና ቴክኖሎጂ ሚኒስቴር የዲጂታላይዜሽን ማሻሻያና ለብሔራዊ የንግድ ፖርታል የሚደረገው ድጋፍ በኢትዮጵያ በንግዱ ዘርፍና በኢንቨስትመንት አስቻይ ሁኔታን ለመፍጠር እንደሚያስችልም ገልጸዋል፡፡ ፕሮጀክቱ የሥራ ቅልጥፍና ሪፎርም ፕሮግራም የሚተገብሩ የመንግሥት ተቋማትን፣ የግሉን ዘርፍ፣ ግለሰብ ነጋዴዎችንና ዜጎችን ተጠቃሚ የሚያደርግ እንደሆነ ተጠቁሟል፡፡   የሥራ ቅልጥፍና በጠቅላይ ሚኒስትር ጽሕፈት ቤት ሥር የሚመራና ገቢዎች ሚኒስቴር፣ ንግድና ኢንዱስትሪ ሚኒስቴር፣ የሰነዶች ማረጋገጫና ምዝገባ ኤጀንሲን ጨምሮ ስምንት ተቋማትን ያቀፈ ፕሮግራም ነው፡፡